經江寧覽舊跡至玄武湖
作者：張九齡
朝代：唐

paragraphs: 南國更數世，北湖方十洲。
天清華林苑，日晏景陽樓。
果下回仙騎，津傍駐綵斿。
鳧鷖喧鳳管，荷芰鬬龍舟。
七子陪詩賦，千人和棹謳。
應言在鎬樂，不讓橫汾秋。
風俗因紓慢，江山成易由。
駒王信不武，孫叔是無謀。
佳氣日將歇，霸功誰與修。
桑田東海變，麋鹿姑蘇遊。
否運爭三國，康時劣九州。
山雖幕府在，館豈豫章留。
水淀還相閱，菱歌亦故遒。
雄圖不足問，唯想事風流。